C 214/4
EL
Επίσημη Εφημερίδα της Ευρωπαϊκής Ένωσης
16.6.2023
Τρίτη 17 Ιανουαρίου 2023
Θ.
λαμβάνοντας υπόψη ότι είναι συχνά πολύ δύσκολο για τις ΜΜΕ να διατηρήσουν ανταγωνιστική θέση στο πλαίσιο της παγκοσμιοποίησης ολόκληρης της αλυσίδας αξίας του λιανικού εμπορίου όπου κυριαρχούν οι μεγάλες εταιρείες· λαμβάνοντας υπόψη ότι οι παράπλευρες συνέπειες περιλαμβάνουν την τυποποίηση της εμπορικής προσφοράς και του αστικού τοπίου, το άδειασμα των αστικών κέντρων, την αύξηση του οικολογικού αποτυπώματος και τον αντίκτυπο στις συνθήκες εργασίας· λαμβάνοντας υπόψη ότι η ενίσχυση του τοπικού εμπορίου θα μπορούσε να συμβάλει στην αντιμετώπιση αυτών των συνεπειών·
Ι.
λαμβάνοντας υπόψη ότι, με την ταχεία ανάπτυξη του ηλεκτρονικού εμπορίου, ο τομέας του λιανικού εμπορίου βρίσκεται επί του παρόντος σε δραματικό μετασχηματισμό, ενώ το λιανικό εμπόριο πολλαπλών διαύλων, που συνδυάζει διαδικτυακές και μη διαδικτυακές πωλήσεις, δημιουργεί τόσο νέες ευκαιρίες όσο και προκλήσεις για τον τομέα·
ΙΑ.
λαμβάνοντας υπόψη ότι ο πληθωρισμός στη ζώνη του ευρώ εξακολουθεί να διογκώνεται· λαμβάνοντας υπόψη ότι οι τιμές της ενέργειας και των καυσίμων εξακολουθούν να αυξάνονται με ρυθμό που υπερβαίνει σημαντικά τον μέσο πληθωρισμό, παραμένουν εξαιρετικά ασταθείς και αποτελούν έναν από τους κύριους λόγους για το κλείσιμο των ΜΜΕ· λαμβάνοντας υπόψη ότι οι παράγοντες αυτοί καθιστούν ιδιαίτερα ευάλωτες τις ΜΜΕ και τις πολύ μικρές επιχειρήσεις του τομέα του λιανικού εμπορίου·
ΙΒ.
λαμβάνοντας υπόψη ότι οι μικρέμποροι συχνά επηρεάζονται από μεγάλες πλατφόρμες πωλήσεων που προσφέρουν χαμηλότερες τιμές επειδή έχουν μετατοπίσει το κόστος παραγωγής τους σε τρίτες χώρες·
ΙΓ.
λαμβάνοντας υπόψη ότι, προκειμένου να διασφαλιστεί ένα ισότιμο και δίκαιο λιανικό εμπόριο σε ολόκληρη την Ευρωπαϊκή Ένωση, είναι σημαντικό να εγκατασταθούν ψηφιακά δίκτυα υψηλής χωρητικότητας σε όλες τις περιφέρειες της ΕΕ· λαμβάνοντας υπόψη ότι, σύμφωνα με το Ευρωπαϊκό Ελεγκτικό Συνέδριο, εξακολουθούν να υπάρχουν σοβαρές ελλείψεις στην ανάπτυξη αυτών των δικτύων στην ΕΕ, οι οποίες μπορούν να εμβαθύνουν το ψηφιακό χάσμα και να θέσουν σε κίνδυνο τη βιωσιμότητα των τοπικών καταστημάτων που βρίσκονται σε αραιοκατοικημένες περιοχές σε σύγκριση με τα καταστήματα που βρίσκονται σε μεγάλες πόλεις·
ΙΔ.
λαμβάνοντας υπόψη ότι η ανακοίνωση της Επιτροπής με τίτλο «Ένας ευρωπαϊκός τομέας λιανικού εμπορίου κατάλληλος για τον 21ο αιώνα» αποσκοπεί στην ενίσχυση της ανταγωνιστικότητας του τομέα του λιανικού εμπορίου·
ΙΕ.
λαμβάνοντας υπόψη ότι η πρωτοβουλία «Αναζωογόνηση του λιανικού εμπορίου», που παρουσίασε η Επιτροπή, στηρίζει την ψηφιοποίηση και τον εκσυγχρονισμό των ΜΜΕ λιανικής· λαμβάνοντας υπόψη ότι η στήριξη της ικανότητας των μικρεμπόρων λιανικής να προσαρμόζονται στις αλλαγές αυτές αποτελεί ένα από τα σημαντικότερα βήματα για τους υπευθύνους χάραξης πολιτικής της ΕΕ·
ΙΣΤ. λαμβάνοντας υπόψη ότι η Επιτροπή έχει επιδοκιμάσει την πρόταση των αναφερόντων για τη δημιουργία μιας Ευρωπαϊκής Πρωτεύουσας Τοπικού και Λιανικού Εμπορίου και θα εξετάσει τις επιλογές για την αντιμετώπιση των συγκεκριμένων ζητημάτων που εγείρονται σε αυτήν· λαμβάνοντας υπόψη ότι, δεδομένης της προτεραιότητας να διασφαλιστεί ότι τα προγράμματα στήριξης της Επιτροπής θα έχουν αντίκτυπο, η Επιτροπή θα εξετάσει, ειδικότερα, τη σημασία που έχει να προχωρήσει πέρα από την ευαισθητοποίηση και να συμβάλει άμεσα στην επίλυση των προκλήσεων που αντιμετωπίζουν οι ΜΜΕ λιανικής και στη δημιουργία θετικού αντικτύπου για αυτές· ΙΖ.
λαμβάνοντας υπόψη ότι η πρόταση θα μπορούσε να ενισχύσει το εν εξελίξει έργο στις πόλεις στο πλαίσιο της πολιτικής για τη βιομηχανία και τις ΜΜΕ, ιδίως την πρόκληση «Έξυπνες Πόλεις», η οποία φέρνει σε επαφή μια ενεργό κοινότητα 136 πόλεων από 21 χώρες για τη μόχλευση τεχνολογιών αιχμής και την προώθηση του πράσινου και ψηφιακού μετασχηματισμού και της κοινωνικής ανθεκτικότητας·
ΙΗ.
λαμβάνοντας υπόψη ότι η οικοδόμηση μιας ισχυρής κοινότητας λιανικού εμπορίου μπορεί να είναι πολύ χρήσιμη για όσους επιθυμούν να εκσυγχρονίσουν και να βελτιώσουν την ανταγωνιστική τους θέση·
ΙΘ.
λαμβάνοντας υπόψη ότι η συμμόρφωση με τις διοικητικές διατυπώσεις θίγει τις ΜΜΕ περισσότερο από τις μεγαλύτερες επιχειρήσεις λόγω των περιορισμένων οικονομικών και ανθρώπινων πόρων τους·
Κ.
λαμβάνοντας υπόψη ότι το καθήκον της ρύθμισης του τομέα του λιανικού εμπορίου εναπόκειται πρωτίστως στα κράτη μέλη· λαμβάνοντας υπόψη ότι οποιαδήποτε εκτίμηση των εμποδίων που αντιμετωπίζει ο τομέας του λιανικού εμπορίου θα πρέπει να βασίζεται, μεταξύ άλλων, στις εμπειρίες και τις αντιλήψεις των επιχειρήσεων, των εργαζομένων και των καταναλωτών· λαμβάνοντας υπόψη ότι τα κράτη μέλη θα πρέπει να διασφαλίσουν ότι οι ισχύοντες κανόνες δεν θίγουν δυσανάλογα τις ΜΜΕ και τις πολύ μικρές επιχειρήσεις ούτε παρεμποδίζουν τις δραστηριότητές τους·
ΚΑ. λαμβάνοντας υπόψη ότι το λιανικό εμπόριο είναι ένας τομέας με σημαντική δημοσιονομική συνεισφορά που συμβάλλει στην πληρωμή των δημόσιων δαπανών για δημόσιες υπηρεσίες για όλους τους πολίτες· ΚΒ. λαμβάνοντας υπόψη ότι στόχος της παρούσας πρότασης είναι η προώθηση του τοπικού λιανικού εμπορίου και η συμβολή στη συλλογική συνειδητοποίηση της οικονομικής και κοινωνικής σημασίας του·